A Tanács 2236/95/EK rendelete

(1995. szeptember 18.)

a közösségi pénzügyi támogatás a transzeurópai hálózatok területén történő nyújtásának általános szabályairól

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 129d. cikke harmadik bekezdésére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

tekintettel a Régiók Bizottságának véleményére [3],

a Szerződés 189c. cikkében megállapított eljárásnak megfelelően [4],

mivel a Szerződés 3. cikkének n) bekezdése szerint a Közösség tevékenységeinek ki kell terjedniük a transzeurópai hálózatok létesítésének és fejlesztésének ösztönzésére is;

mivel a Szerződés 129b. cikke megállapítja, hogy a Szerződés 7a. és 130a. cikkében említett célkitűzések megvalósításának elősegítése érdekében a Közösségnek hozzá kell járulnia a transzeurópai hálózatok létrehozatalához és fejlesztéséhez a közlekedési, a távközlési és az energiaipari infrastruktúrák területén;

mivel a Szerződés 129b. cikke (2) bekezdésének célja a nemzeti hálózatok összekapcsolódásának és átjárhatóságának, valamint az ezekhez a hálózatokhoz való hozzáférésnek az előmozdítása, és különös figyelmet kell fordítani annak szükségességére, hogy a szigeteket, a tengerparttal nem rendelkező területeket és a peremterületeket összekössék a Közösség központi területeivel;

mivel a Szerződés 129c. cikke előírja, hogy a Közösség hozzon létre olyan iránymutatás-csomagot, amely kiterjed a transzeurópai hálózatok területén előirányzott intézkedések célkitűzéseire, prioritásaira és főbb irányvonalaira, és hogy támogathatja a tagállamok transzeurópai hálózatok létrehozására irányuló pénzügyi erőfeszítéseit;

mivel a transzeurópai hálózatok közösségi finanszírozásának általános szabályait meg kell állapítani, lehetővé téve ezáltal ennek a cikknek a végrehajtását;

mivel a Szerződés 129c. cikke szerint közösségi támogatás nyújtható az iránymutatások keretében meghatározott közös érdekű projekteknek;

mivel a Bizottság által javasolt, a Szerződés 129c. cikkének (1) bekezdésében említett iránymutatásokat az Európai Parlament és a Tanács fontolóra vette; mivel arra az esetre, ha az ezeknek az iránymutatásoknak az elfogadásáról szóló határozatok ennek a rendeletnek a hatálybalépésekor még nem lépnek hatályba, átmeneti jelleggel rendelkezni kell egyes elsőbbséget élvező projektekhez biztosítható lehetséges közösségi hozzájárulásról az 1995-ös pénzügyi év előirányzatainak keretein belül és legkésőbb 1995. december 31-ig;

mivel a magántőkét egyre jobban be kell vonni a transzeurópai hálózatok finanszírozásába, és fejleszteni kell a magán- és a közszektor közötti partneri viszonyt;

mivel a közösségi támogatás megjelenhet megvalósíthatósági tanulmányok, hitelgaranciák vagy kamattámogatások formájában, ezek a garanciák és támogatások különösen az Európai Beruházási Bank vagy más állami vagy magán pénzügyi szerv által nyújtott pénzügyi támogatással függnek össze; mivel egyes indokolt esetekben meg kell fontolni a befektetések közvetlen támogatását;

mivel a hitelgaranciákat az Európai Beruházási Alap vagy más pénzügyi szervezetek kereskedelmi alapon nyújtják; mivel a közösségi pénzügyi támogatás a garancia kedvezményezettjei által kifizetett díjakat teljes egészében vagy részben fedezheti;

mivel a közösségi támogatás fő célja, hogy a projekt kezdeti szakaszában felmerülő esetleges pénzügyi akadályokat elhárítsa;

mivel szükséges megszabni a közösségi támogatás határát a beruházás teljes költségének viszonylatában;

mivel a projekteknek biztosított közösségi támogatásnál figyelembe kell venni, hogy azok milyen mértékben járulnak hozzá a Szerződés 129b. cikkének célkitűzéseihez és a Szerződés 129c. cikkében említett iránymutatásokban foglalt egyéb célkitűzésekhez és prioritásokhoz; mivel figyelembe kell venni más szempontokat is, többek között az állami és magánfinanszírozásra gyakorolt ösztönző hatásukat, a projektek közvetlen és közvetett, különösen a foglalkoztatásra gyakorolt társadalmi-gazdasági hatásait, illetve környezeti következményeit;

mivel a Bizottságnak körültekintően kell értékelnie a projektek feltételezhető gazdasági megvalósíthatóságát, költség-haszon elemzések és egyéb megfelelő kritériumok segítségével, továbbá pénzügyi nyereségességüket;

mivel a Szerződés 129c. cikkének (1) bekezdése szerinti pénzügyi támogatásnak összeegyeztethetőnek kell lennie a közösségi politikákkal, különösen a hálózatok, a környezetvédelem, a verseny és a közbeszerzési szerződések odaítélése tekintetében; mivel a környezetvédelem magában foglalja a környezeti hatásvizsgálatot is;

mivel a pénzügyi ellenőrzés tekintetében tisztázni kell a tagállamok és a Bizottság hatáskörét, illetve felelősségeit;

mivel a Bizottságnak megfelelően össze kell hangolnia valamennyi közösségi tevékenységet, különösen a transzeurópai hálózatok finanszírozását és a strukturális alapokból és a Kohéziós Alapból, az Európai Beruházási Alapból és az Európai Beruházási Bankból származó, a transzeurópai hálózatokat érintő finanszírozást;

mivel rendelkezni kell a közösségi támogatás értékelésére, nyomon követésére és ellenőrzésére szolgáló megfelelő módszerekről;

mivel a finanszírozott tevékenységek tekintetében megfelelő tájékoztatásra, nyilvánosságra és átláthatóságra van szükség;

mivel az 1995. március 6-i európai parlamenti, tanácsi és bizottsági nyilatkozat 2. pontjának értelmében ebben a rendeletben a végrehajtására szolgáló pénzügyi referenciaösszeg is szerepel, anélkül, hogy ez befolyásolná a költségvetési szervnek a Szerződésben meghatározott hatáskörét;

mivel az 1994-99-es időtartamra szóló pénzügyi terv végét megelőzően értékelést kell végezni azzal kapcsolatban, hogy az ebben a rendeletben előírt tevékenység mennyiben felel meg a Közösség igényeinek,

ELFOGADTA EZT A RENDELETET:

1. cikk

Fogalommeghatározás és hatály

Ez a rendelet a Szerződés 129c. cikke (1) bekezdésének megfelelő transzeurópai hálózatok terén a közlekedési, távközlési és energiaipari infrastruktúrákkal kapcsolatos közös érdekű projektekhez nyújtható közösségi támogatásra vonatkozó feltételeket és eljárásokat határozza meg.

2. cikk

Támogathatóság

(1) Közösségi támogatás kizárólag a Szerződés 129c. cikkének (1) bekezdésében említett iránymutatások keretében meghatározott közös érdekű projekteknek (a továbbiakban: projektek) nyújtható.

Az első cikk szerinti projektek részei is jogosultak lehetnek, amennyiben technikai és pénzügyi szempontból önálló egységet alkotnak.

(2) A projektek támogathatók, ha azokat a tagállamok vagy regionális, illetve helyi hatóságok, vagy olyan szervezetek támogatják, amelyek közigazgatási, illetve jogi keretek között működnek, és amely keretek őket közintézményekkel, így különösen közszolgálatot vagy közérdekű szolgáltatásokat nyújtó köz- vagy magánvállalkozásokkal teszik egyenértékűvé.

Valamely projekt akkor tekinthető a tagállami finanszírozásúnak, ha annak végrehajtását és közvetlen finanszírozását hatóság végzi, illetve ha bármilyen formában állami támogatást vagy állami forrásokból nyújtott támogatást kap valamely nemzeti, regionális vagy helyi szervtől.

3. cikk

Átmeneti rendelkezések

Amennyiben a Szerződés 129c. cikke (1) bekezdésében említett iránymutatások elfogadásáról szóló határozatok ennek a rendeletnek a hatálybalépéséig még nem léptek hatályba, ennek a rendeletnek az értelmében jogosultnak lehet tekinteni olyan, különösen a közlekedési infrastruktúrához kapcsolódó meghatározott projekteket, amelyeknek a finanszírozása prioritás jellegű.

Ezt a rendelkezést az érintett infrastruktúra területére vonatkozó iránymutatások elfogadásáról szóló határozatok hatálybalépésének napjáig, és legkésőbb 1995. december 31-ig kell alkalmazni.

4. cikk

A támogatás formái

(1) A projektekhez nyújtott közösségi támogatás a következő formákban valósulhat meg:

a) a projektekhez kapcsolódó tanulmányok együttes finanszírozása, beleértve az előkészületi, megvalósíthatósági és értékelő tanulmányokat, valamint az említett tanulmányokhoz biztosított egyéb technikai támogató intézkedések.

A közösségi finanszírozás általában nem haladhatja meg a tanulmány teljes költségének 50 %-át.

Kivételes, megfelelően indokolt esetekben a Bizottság kezdeményezésére és az érintett tagállamok beleegyezésével a közösségi finanszírozás meghaladhatja az 50 %-os határértéket;

b) az Európai Beruházási Bank vagy más állami vagy magántulajdonban lévő pénzügyi szervek által nyújtott hitelek kamatainak támogatása. Általános szabályként a támogatás időtartama nem haladhatja meg az öt évet;

c) hozzájárulás az Európai Beruházási Bank vagy más állami vagy magántulajdonban lévő pénzintézmények által nyújtott hitelek garanciadíjaihoz;

d) indokolt esetekben a befektetésekhez nyújtott közvetlen támogatás;

e) a felhasznált költségvetési források által nyújtott ösztönzés maximalizálása érdekében – amely forrásokat a leggazdaságosabb módon kell felhasználni – az a)–d) pont szerint nyújtott közösségi támogatást megfelelő esetben kombinálják.

(2) A közösségi támogatás a)–d) pontban említett formáit szelektíven kell használni az érintett hálózatok különféle típusai konkrét jellemzőinek figyelembevétele érdekében, továbbá hogy a távközlési és energiahálózatok tekintetében biztosítható legyen, hogy a szóban forgó támogatás nem okoz torzulásokat az érintett ágazatban működő vállalkozások közötti piaci versenyben.

5. cikk

A közösségi támogatás feltételei

(1) Közösségi támogatás elvben csak abban az esetben nyújtható, ha a projekt megvalósítása pénzügyi akadályokba ütközik.

(2) A közösségi támogatás nem haladhatja meg a projekt elindításához szükségesnek tekintett minimumot.

(3) A beavatkozás választott formájától függetlenül az e rendelet szerinti közösségi támogatás teljes összege nem haladhatja meg a befektetés teljes költségének 10 %-át.

(4) Az e rendelet szerint előírt pénzügyi forrásokat elvileg nem lehet olyan projektekhez, illetve olyan részprojektekhez rendelni, amelyek egyéb közösségi finanszírozásban részesülnek.

6. cikk

A projektek kiválasztásának kritériumai

(1) A projekteket annak megfelelően támogatják, hogy azok milyen mértékben járulnak hozzá a Szerződés 129b. cikkében megállapított célkitűzésekhez, illetve a Szerződés 129c. cikkének (1) bekezdésében említett iránymutatásokban meghatározott más célkitűzésekhez és prioritásokhoz.

(2) A közösségi támogatást olyan beruházásokhoz kell hozzárendelni, amelyek gazdaságilag valószínűsíthetően megvalósíthatók, és amelyeknél az alkalmazás időpontjában a pénzügyi nyereségesség nem kielégítő.

(3) A közösségi támogatás nyújtására vonatkozó döntésnél figyelembe veszik a következőket:

- a projekt előrehaladottsága,

- a közösségi beavatkozás ösztönző hatása az állami és magánfinanszírozásra,

- a projektek pénzügyi megalapozottsága,

- közvetlen vagy közvetett társadalmi-gazdasági hatások, különösen a foglalkoztatás területén,

- környezeti következmények.

(4) Különösen a határokon átnyúló projektek esetében figyelembe kell venni a projekt különböző részei időzítésének összehangolását is.

7. cikk

Összeegyeztethetőség

Az e rendelet szerint finanszírozott projektek megfelelnek a közösségi jognak és a közösségi politikáknak, különösen a környezetvédelem, a verseny és a közbeszerzési szerződések odaítélése tekintetében.

8. cikk

A pénzügyi támogatás iránti kérelmek benyújtása

A pénzügyi támogatás iránti kérelmeket az érintett tagállam, illetve a tagállammal egyetértésben a közvetlenül érintett szerv nyújtja be a Bizottsághoz.

9. cikk

A kérelmek értékeléséhez és azonosításához szükséges információk

(1) Valamennyi pénzügyi támogatás iránti kérelem tartalmazza a projekt 5., 6. és 7. cikk szerinti vizsgálatához szükséges összes információt, és különösen a következőket:

a) abban az esetben, ha a kérelem valamely projektre vonatkozik:

- a projekt kivitelezéséért felelős szerv,

- az érintett projekt leírása és a tervezett közösségi támogatás típusa,

- a költség-haszon elemzések eredménye, beleértve az esetleges gazdasági megvalósíthatósági elemzéseket és pénzügyi jövedelmezőségi elemzéseket,

- a projekt helyzete a közlekedés területén az iránymutatásban meghatározott tengelyeken és csomópontokon,

- összeegyeztethetőség a regionális tervezéssel,

- az egyes köz- és magánprojektek környezetre gyakorolt hatásainak vizsgálatáról szóló, 1985. június 27-i 85/337/EGK tanácsi irányelvvel [5] összhangban elvégzett értékelés alapján,

- nyilatkozat arra vonatkozóan, hogy megvizsgálták az állami és magánfinanszírozás alternatív lehetőségeit, beleértve az Európai Beruházási Alapot és az Európai Beruházási Bankot,

- pénzügyi terv, amelyben felsorolják a pénzügyi csomag valamennyi elemét ECU-ban vagy nemzeti pénznemben, beleértve a közösségtől és a tagállamtól kért pénzügyi támogatást, illetve az eddigiekben már biztosított támogatást;

b) abban az esetben, ha a kérelem valamely tanulmányra vonatkozik, a tanulmány célkitűzése, célja és a tervezett módszerek és technikák;

c) a munka előzetes ütemterve;

d) az érintett tagállam által a kért összegek felhasználására alkalmazott ellenőrző intézkedések leírása.

(2) A kérelmező a Bizottság részére a Bizottság által kért minden további vonatkozó információt biztosít.

(3) A Bizottság kérheti bármely szakértő tanácsát, ha erre a kérelem értékeléséhez szüksége van, beleértve az Európai Beruházási Bank véleményét is.

10. cikk

Pénzügyi támogatás nyújtása

A Bizottság határoz az ebben a rendeletben meghatározott pénzügyi támogatás nyújtásáról a kérelmek értékelése alapján, a 17. cikkben meghatározott kiválasztási kritériumoknak és eljárásnak megfelelően. A Bizottság határozatáról a kedvezményezetteket és a tagállamokat közvetlenül értesíti.

11. cikk

Pénzügyi rendelkezések

(1) A közösségi támogatás kizárólag a projekttel kapcsolatos, a kedvezményezettnél vagy a projekt végrehajtásáért felelős harmadik félnél jelentkező költségeket fedezheti.

(2) A közösségi támogatás nem terjed ki azokra a költségekre, amelyek azt megelőzően merültek fel, hogy a Bizottság kézhez kapta a pénzügyi támogatás iránti kérelmet.

(3) A Bizottság a 10. cikk szerinti, a támogatás nyújtására vonatkozó határozatai, mint a Költségvetés által engedélyezett költségekre vonatkozó kötelezettségvállalások, kötelező erejűek.

(4) Általános szabályként a kifizetéseket előleg, köztes kifizetés és végső kifizetés formájában teljesítik. Az előleg, amely rendes esetben nem haladja meg az első éves összeg 50 %-át, a kérelem jóváhagyásakor kerül kifizetésre. A köztes kifizetéseket a kifizetési kérelmek alapján teljesítik, a projekt vagy tanulmány végrehajtásának előrehaladását is figyelembe véve, illetve szükség esetén szigorúan és átlátható módon figyelembe véve az átdolgozott pénzügyi terveket.

(5) A kifizetéseknél figyelembe kell venni azt a tényt, hogy az infrastrukturális projekteket egy többéves időszak során fogják végrehajtani, és hogy ennek megfelelően többéves finanszírozásról kell rendelkezni.

(6) A Bizottság a végső kifizetést a projektről vagy tanulmányról szóló, a kedvezményezett által benyújtott, és a ténylegesen felmerült költségek tételes felsorolását tartalmazó végső jelentés elfogadását követően teljesíti.

(7) A Bizottság a 17. cikkben megállapított eljárásoknak megfelelően határozza meg a kamattámogatások és a garanciadíj-támogatások folyósítására vonatkozó eljárásokat, azok ütemezését és összegét.

12. cikk

Pénzügyi ellenőrzés

(1) Az ezzel a rendelettel finanszírozott projektek sikeres befejezésének biztosítása érdekében a tagállamok meghozzák a szükséges intézkedéseket:

- annak rendszeres igazolására, hogy a Közösség által finanszírozott projektek és tanulmányok kivitelezését megfelelően végrehajtották,

- a szabálytalanságok megelőzésére és az ellenük irányuló fellépésre,

- a szabálytalanságok eredményeképpen elveszített összegek behajtására, beleértve a késedelmes visszafizetésből származó kamatot, a Bizottság által elfogadott szabályokkal összhangban. Kivéve, ha a tagállam, illetve a végrehajtó hatóság bizonyítani tudja, hogy a szabálytalanságért nem terheli felelősség, a tagállam felelős a jogtalanul kifizetett összegek visszatérítéséért.

(2) A tagállamok tájékoztatják a Bizottságot az ebből a célból hozott intézkedésekről, és értesítik a Bizottságot különösen a projektek és tanulmányok hatékony végrehajtásának biztosítása érdekében kialakított irányítási és ellenőrzési rendszerek leírásáról.

(3) A tagállamok a Bizottság rendelkezésére bocsátanak minden megfelelő nemzeti jelentést a projektek ellenőrzéséről.

(4) A tagállamok által a nemzeti törvényekkel, rendeletekkel és közigazgatási rendelkezésekkel összhangban végrehajtott ellenőrző intézkedések sérelme nélkül, továbbá a Szerződés 188a. cikkének rendelkezéseivel, valamint a Szerződés 209. cikkének c) bekezdésével összhangban végrehajtott ellenőrző intézkedések sérelme nélkül a bizottsági tisztviselők vagy alkalmazottak helyszíni ellenőrzéseket hajthatnak végre, beleértve a mintavételt is, az olyan projektek esetén, amelyeket ennek a rendeletnek megfelelően finanszíroznak, és megvizsgálhatják a nemzeti hatóságok által létrehozott ellenőrző rendszereket és intézkedéseket; ez utóbbiak tájékoztatják a Bizottságot az ebből a célból végrehajtott intézkedésekről.

(5) A Bizottság a helyszíni ellenőrzés elvégzését megelőzően értesíti az érintett tagállamot, hogy az biztosítsa a szükséges támogatást. Abban az esetben, ha a Bizottság értesítés nélkül végez helyszíni ellenőrzéseket, ezekre a költségvetési rendelet rendelkezéseivel összhangban kialakított megállapodások érvényesek. Az érintett tagállam tisztviselői vagy alkalmazottai részt vehetnek ezekben az ellenőrzésekben.

A Bizottság előírhatja az érintett tagállam számára, hogy helyszíni ellenőrzést végezzen, így igazolva a kifizetési kérelmek helyességét. Ezekben az ellenőrzésekben részt vehetnek bizottsági tisztviselők vagy alkalmazottak, illetve az érintett tagállam kérésére kötelesek részt venni az ellenőrzésekben.

A Bizottság meggyőződik arról, hogy az általa elvégzett valamennyi ellenőrzés összehangoltan zajlik, hogy elkerülhető legyen az azonos időszak alatt azonos témában folyó ellenőrzések ismétlődése. Az érintett tagállam és a Bizottság haladéktalanul kicserélik az elvégzett ellenőrzések eredményeivel kapcsolatos összes információt.

(6) Abban az esetben, ha a közösségi támogatást a 2. cikk (2) bekezdésében említett szervek részére nyújtják, az ellenőrző intézkedéseket a Bizottság végzi el a tagállamok közreműködésével.

(7) A felelős szervek és hatóságok az adott projekt felé teljesített utolsó kifizetéstől számított három éven keresztül a Bizottság rendelkezésére bocsátanak minden olyan tanúsító iratot, amely bármely projekttel kapcsolatos költségekre vonatkozik.

13. cikk

A támogatás csökkentése, felfüggesztése és megszüntetése

(1) Amennyiben valamely művelet vagy valamely művelet egy részének végrehajtása láthatóan nem indokolja az arra előirányzott pénzügyi támogatást, a Bizottság elvégzi az ügy megfelelő vizsgálatát és különösen felkéri a tagállamot vagy a tagállam által kijelölt hatóságokat vagy szerveket arra, hogy végezze el a műveletet, és meghatározott határidőn belül nyújtsa be megjegyzéseit.

(2) A fenti (1) bekezdésben említett vizsgálatot követően a Bizottság csökkentheti, felfüggesztheti vagy megszüntetheti a szóban forgó műveletre vonatkozó támogatást, amennyiben a vizsgálat szabálytalanságot tár fel, vagy kimutatja, hogy nem teljesítették a támogatás nyújtásáról szóló határozatban megállapított feltételeket és különösen bármely, a projekt jellegét vagy kivitelezésének feltételeit befolyásoló jelentős változás esetén, amelyhez nem kérték a Bizottság jóváhagyását.

A támogatások indokolatlan halmozása az illetéktelenül kifizetett összegek visszatérítéséhez vezet.

(3) A megfelelő jogosultság hiánya miatt visszatérítendő valamennyi összeget a Bizottság részére kell visszafizetni.

14. cikk

Összehangolás

A Bizottság felelős az ennek a rendeletnek a keretében vállalt projektek, és a közösségi költségvetés, az Európai Beruházási Bank és más közösségi pénzügyi eszközök hozzájárulásával vállalt projektek közötti összehangolásáért és következetességéért.

15. cikk

Becslés, ellenőrzés és értékelés

(1) A tagállamok és a Bizottság biztosítják, hogy az e rendelet szerinti projektek végrehajtása hatékonyan ellenőrzés és értékelés tárgyát képezik. A projekteket az ellenőrzési és értékelési eredmények szerint ki lehet igazítani.

(2) Annak érdekében, hogy a közösségi támogatást hatékonyan használják fel, a Bizottság és az érdekelt tagállamok módszeresen értékelik a projektek menetét, megfelelő esetben az Európai Beruházási Bank együttműködésével.

(3) A Bizottság a támogatás iránti kérelem kézhezvételekor, a jóváhagyást megelőzően becslést végez annak értékelésére, hogy a projekt megfelel-e az 5. és 6. cikkben megállapított feltételeknek és kritériumoknak. Ha szükséges, a Bizottság felkéri az Európai Beruházási Bankot, hogy járuljon hozzá ehhez a becsléshez.

(4) A projektek végrehajtása során, illetve befejezésüket követően a Bizottság és a tagállamok értékelik azok kivitelezésének módját és végrehajtásuk hatását, annak érdekében, hogy megállapíthassák, hogy az eredeti célkitűzések elérhetőek-e, illetve, hogy elérték-e azokat. Ez az értékelés kiterjed többek között a projektek környezeti hatásaira, tekintettel a hatályos közösségi jogszabályokra.

(5) Az ellenőrzést adott esetben a fizikai és pénzügyi mutatókra való hivatkozással végzik el. Ezek a mutatók a projektek meghatározott jellegéhez és célkitűzéseihez kapcsolódnak. A mutatókat úgy rendezik el, hogy azokból kiderüljenek a következők:

- a projekt állása a tervhez és az eredetileg megállapított célkitűzésekhez képest,

- a vezetői oldalon elért eredmények és az ehhez kapcsolódó problémák.

(6) Az egyéni támogatás iránti kérelmek vizsgálatakor a Bizottság figyelembe veszi az ennek a cikknek megfelelően elvégzett becslésekben és értékelésekben foglalt megállapításokat.

(7) Az értékeléssel és az ellenőrzéssel kapcsolatos, a (4) és (5) bekezdésben meghatározott eljárásokat a projekteket jóváhagyó határozatokban állapítják meg.

16. cikk

Tájékoztatás és nyilvánosság

(1) A Bizottság értékelésre éves jelentést nyújt be az e rendelet szerint végzett tevékenységről az Európai Parlament, a Tanács, a Gazdasági és Szociális Bizottság és a Régiók Bizottsága részére. Ez a jelentés tartalmazza a különböző alkalmazási területeken közösségi támogatással elért eredmények értékelését az eredeti célkitűzésekhez képest.

(2) A kedvezményezettek biztosítják, hogy az e rendelet szerinti támogatás megfelelő nyilvánosságot kapjon annak érdekében, hogy a nyilvánosságot tájékoztassák a Közösség szerepéről a projektek végrehajtásában. Ennek módjáról konzultálnak a Bizottsággal.

17. cikk

Bizottság

(1) Ennek a rendeletnek a végrehajtásáért a Bizottság a felelős.

(2) Ennek a rendeletnek a végrehajtásában a Bizottságot egy bizottság segíti, amely a megfelelő összetétellel ülésezik a következő érintett ágazatoknak megfelelően:

- transzeurópai hálózatok a közlekedés terén,

- transzeurópai hálózatok a távközlés terén,

- transzeurópai energiahálózatok terén.

A bizottság a tagállamok képviselőiből áll, elnöke a Bizottság képviselője.

Az Európai Beruházási Bank képviselőt jelöl ki a bizottságba, aki nem szavaz.

(3) A Bizottság képviselője benyújtja a Bizottsághoz az elfogadásra javasolt intézkedések tervezetét. A bizottság a tervezetről az elnök által az ügy sürgősségére való tekintettel megállapított határidőn belül véleményt nyilvánít. Az olyan határozatok esetében, amelyeket a Bizottság javaslata alapján a Tanácsnak kell elfogadnia, a bizottság a Szerződés 148. cikkének (2) bekezdésében meghatározott többséggel ad véleményt. Amikor a bizottság szavaz, a tagállamok képviselőinek szavazatát a bizottságon belül az említett cikkben meghatározott módon súlyozzák. Az elnök nem szavaz.

(4) a) A Bizottság elfogadja a tervezett intézkedéseket, ha azok összhangban állnak a bizottság véleményével.

b) Abban az esetben, ha a tervezett intézkedések nem állnak összhangban a bizottság véleményével, vagy ha a bizottság nem ad véleményt, a Bizottság haladéktalanul javaslatot nyújt be a Tanácshoz a meghozandó intézkedésekről. A Tanács minősített többséggel határoz.

Abban az esetben, ha az azt követő három hónapos időszak lejártával, hogy az ügyet a Tanács elé utalták, a Tanács nem cselekedett, a javasolt intézkedéseket a Bizottság fogadja el.

18. cikk

Költségvetési források

E rendelet végrehajtására vonatkozó pénzügyi referenciaösszeg az 1995-99-es időszakra 2345 millió ECU.

Az éves előirányzatokat a pénzügyi terv keretein belül a költségvetési szerv engedélyezi.

19. cikk

Felülvizsgálati záradék

A Tanács 1999 végét megelőzően a Szerződés 129d. cikke harmadik bekezdésében megállapított eljárással összhangban eljárva megvizsgálja, hogy az ebben a rendeletben előírt intézkedéseket a 18. cikkben említett időszak végét követően folytatják-e, és milyen feltételek mellett.

20. cikk

Hatálybalépés

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. szeptember 18-án.

a Tanács részéről

az elnök

P. Solbes mira

[1] HL C 89., 1994.3.26., 8. o.

[2] HL C 195., 1994.7.18., 74. o.

[3] HL C 217., 1994.8.6., 36. o.

[4] Az Európai Parlament 1994. november 30-i vélemény (HL C 363., 1994.12.19., 23. o.). A Tanács 1995. március 31-i közös álláspontja (HL C 130., 1995.5.29., 1. o.) és az Európai Parlament 1995. július 12-i határozata (a Hivatalos Lapban még nem tették közzé).

[5] HL L 175., 1985.7.5., 40. o.

--------------------------------------------------